Bendtner vil fokusere på sin familie og klub, og derfor dropper han anke af voldsom, oplyser hans forsvarer.

Fodboldspilleren Nicklas Bendtner frafalder anken af sin dom på 50 dages fængsel for vold mod en taxachauffør.

Det oplyser Statsadvokaten i København på Twitter.

- Fodboldspiller frafalder sin anke. Statsadvokaten i København finder ikke tilstrækkeligt grundlag for at opretholde sin kontraanke. Byrettens dom er dermed endelig, lyder det i et tweet.

Fodboldspiller frafalder sin anke. Statsadvokaten i København finder ikke tilstrækkeligt grundlag for at opretholde sin kontraanke. Byrettens dom er dermed endelig. #anklager https://t.co/NApq6kKo7V — Statsadvokaten i København (@AnklagerSAK) November 21, 2018

Københavns Byret straffede 2. november den danske Rosenborg-angriber med ubetinget fængsel i 50 dage for vold mod taxachaufføren.

Den dom ankede fodboldspilleren og hans forsvarer, advokat Anders Németh, på stedet til frifindelse.

Anklagemyndigheden lavede rutinemæssigt en såkaldt kontraanke med krav om en hårdere straf til Bendtner.

Bendtner uenig i byrettens afgørelse

Da fodboldspilleren nu har frafaldet sin anke, har anklagemyndigheden også besluttet at frafalde kontraanken. Det betyder, at dommen mod Nicklas Bendtner står ved magt.

Dommen inkluderer, at 30-årige Bendtner skal betale sagens omkostninger samt en erstatning på 11.000 kroner til taxachaufføren.

- Nicklas er ikke enig i afgørelsen fra byretten, men har besluttet at lægge sagen bag sig og fokusere på sin klub og familie. Det er en beslutning, jeg har fuld forståelse for, og jeg har derudover ikke yderligere kommentarer, skriver Anders Németh i en SMS til TV 2 SPORT.

TV 2 SPORT forsøger at få oplyst, om Bendtner vil ansøge om at afsone med en elektronisk fodlænke. Det kan han, når fængselsstraffen er mindre end seks måneder. Hvad enten han skal afsone sin straf i fængsel eller med fodlænke, skal det ske i Danmark.

Det er endnu uvist, hvornår straffen skal afsones, men Nicklas Bendtner kan komme med ønsker til, hvornår frihedsstraffen skal foregå.

Dansk Boldspil-Unions fodbolddirektør, Peter Møller, har ikke yderligere at tilføje, end det han sagde umiddelbart efter domsafsigelsen 2. november:

- Fra DBU's side kan man stadig godt spille på landsholdet, når man har udstået sin straf, sagde Peter Møller til TV 2 SPORT dengang.

Onsdag holder Rosenborgs daglige leder, Tove Moe Dyrhaug, også fast i det, hun udtalte til TV 2 SPORT 2. november. Den norske klub støtter fortsat Bendtner, der ikke bliver fyret, selv om han nu har accepteret sin fængselsstraf.

- Det ændrer dommen i Danmark ikke på. Vi er støttende og tager vare på vores ansatte, siger Tove Moe Dyrhaug til Rosenborgs hjemmeside.

Nicklas Bendtner har kontrakt med klubben for endnu en sæson.

Ville ikke betale taxaregning på 52 kroner

Lørdag 8. september havde Bendtner under et skadesforløb været i byen med modelkæresten Philine Roepstorff, og ud på natten satte parret sig ind på bagsædet af en taxa i det centrale København.

Da chaufføren ifølge Bendtner kørte en uhensigtsmæssig rute, valgte parret at forlade vognen. Vel at mærke uden at betale regningen på 52 kroner.

Det gjorde chaufføren vred, og da han nogle minutter senere kastede en tom dåse efter Bendtner og kæresten, gik den kendte fodboldspiller til angreb.

Han slog chaufføren, så han faldt, og mens han lå ned, blev han sparket. Sammenstødet medførte, at chaufføren brækkede sin kæbe.

Ifølge Bendtner handlede han i nødværge. Men det blev altså afvist af Københavns Byret.

- Jeg frygtede for at blive overfaldet eller kørt ned bagfra. Jeg tænkte på min kæreste. Jeg havde en skade, og jeg kunne ikke løbe væk derfra. Derfor opsøger jeg situationen for at afværge situationen, sagde Bendtner i byretten.

Anklagemyndigheden havde også rejst tiltale mod den 31-årige chauffør. Påstanden var, at dåsen kunne betegnes som forsøg på vold. Men det blev han frifundet for.

Nicklas Bendtner vandt for ti dage siden det norske mesterskab med Rosenborg.